hy en hy hy hy hy hy hy hy hy hy hy hy hy hy en en en hy hy hy hy hy hy hy hy hy hy hy hy hy hy en hy hy en hy hy en hy hy hy hy hy en hy hy hy hy hy hy hy hy en hy hy hy hy hy hy hy hy hy hy hy hy hy hy hy hy hy hy hy hy hy hy en hy hy hy hy hy
Գերմանական փորձ․ ՏԻՄ ընտրական գործընթացները լուսաբանելու ուղեցույց - jff.am
ա) Այս ուղեցույցը ընդունելի է տվյալ մեդիա հոլդինգի մաս կազմող հեռարձակվող ԶԼՄ-ների ու պարբերականների համար: Եթե նյութը նույնությամբ չի կարող օգտագործվել (օր.՝ ֆեյսբուքում կամ աշխատածրագրերում), ապա այն պետք է համապատասխան փոփոխության ենթարկվի: Թվային միջավայրում լուսաբանման ծավալը պետք է հավասարազոր լինի տպագրի ծավալին, նույնիսկ եթե այն հրապարակվում է ավելի շուտ, քան տպագիրը:
բ) Խմբագրության նպատակը հանրությանը տեղեկացնելն է: Խմբագրությունը չի իրականացնում կուսակցական քարոզչություն: Այդ իսկ պատճառով կուսակցական գրասենյակներից կամ կոմիտեներից ստացվող բոլոր զեկույցները, հայտարարությունները կամ առաջարկները պարտադիր ստուգվում են: Անընդունելի են բոլոր այն հրապարակումները, որոնք պարունակում են զրպարտանք, վիրավորանք կամ վարկաբեկում: Ընտրության օրվան նախորդող երկու շաբաթների ընթացքում հավասարաչափ լուսաբանումը պարտադիր է:
գ) Նախկինում նախընտրական շրջանում կեղծ տեղեկատվություն էր տարածվում, մասամբ փակ կամ կեղծ էլհասցեներից և Թվիթերի հաշիվներից: Տարածվում էին նաև ասեկոսեներ կեղծ աղբյուրներից: Պետք է չափազանց զգույշ լինել ինչպես տպագիր, այնպես էլ թվային միջավայրում օպերատիվ լրատվություն մատուցելիս և լրատվական կայքում մեկնաբանություններին գնահատական տալիս:
դ) Մեդիա հոլդինգի անկախությունից եւ անկուսակցական դիրքերից չի բխում, երբ աշխատակիցները հրապարակավ իրենց դիրքորոշումն են հայտնում ի շահ որևէ կուսակցության, ցնծագին շնորհավորանքներ են հղում կամ աջակցում են կոնկրետ թեկնածուների ընտրվելուն: Սոցիալական ցանցերում անզգույշ կամ մասնավոր գրառումները կարող են անցանկալի վատ տպավորություն ստեղծել, ինչը կարող է անդրադառնալ նաև մեդիա ընկերության հեղինակության վրա: Այդ իսկ պատճառով անհրաժեշտ է աչալուրջ լինել: Սա հատկապես կարևոր է այն աշխատակիցների համար, ովքեր զբաղեցնում են առաջատար պաշտոններ կամ գրում են քաղաքական թեմայով:
Ընտրություններից առաջ հավասարաչափ լուսաբանում ապահովելու համար պետք է առաջնորդվել հետևյալ սկզբունքներով.
1. Կուսակցական հանրահավաքներ և ժողովներ
Նախարարների (դաշնային կամ նահանգային կառավարության) և հայտնի քաղաքական գործիչների (կուսակցությունների ղեկավարներ, ընդդիմության առաջնորդներ ու խոսնակներ, դաշնային կամ նահանգային խորհուրդների նախագահներ) լուսաբանումներին հատկացվում է 60-70 տող (մոտ 360-420 բառ), 2-3 սյունակ:
Մյուս բոլոր հավաքներին՝ մինչև 50 տող (շուրջ 300 բառ), կազմակերպություններ կամ վարչական գրասենյակներ կատարած այցերը լուսաբանվում են որպես կարճ ծանուցումներ (սովորաբար՝ ոչ ավել քան 10 տող՝ մոտ 60 բառ):
Այն դեպքում, երբ քաղաքական գործիչները տրամադրում են այնպիսի փաստեր, որոնք կարող են լուր հանդիսանալ, անհրաժեշտ է նախքան հրապարակումը դրանք քննարկել խմբագրի հետ: Նույնը վերաբերում է նաև հայտնի, սակայն պաշտոնաթող քաղաքական գործիչների և այլ հայտնի անձանց` երաժիշտների, մարզիկների, դերասանների կողմից տրամադրված փաստերին:
Կուսակցական հավաքների ժամանակ հրապարակման ենթակա են նախարարների (դաշնային կամ նահանգային կառավարության) և հայտնի քաղաքական գործիչների (կուսակցությունների ղեկավարներ, ընդդիմության առաջնորդներ ու խոսնակներ, դաշնային կամ նահանգային խորհուրդների նախագահներ) նկարները։
Կուսակցական հավաքների հայտարարությունների հրապարակումները ներառում են 1 նկար,1 սյունակ։ Միջոցառումների լուսաբանումները՝ 1 նկար, 2-3 սյունակ: Եթե բացի հավաքից տեղի է ունենում նաև ընդունելություն, օր․՝ քաղաքապետարանում, ապա հրապարակվում է 1 նկար կամ հավաքից, կամ ընդունելությունից:
Քաղաքում, ինչպես նաև հարակից համայնքներում հայտնի քաղաքական գործչի հանրային նախաձեռնության պարագայում հրապարակվում է ընդամենը 1 նկար հիմնական թողարկման ընթացքում:
Լուսաբանման ենթակա են այն կուսակցությունների միջոցառումները, որոնք ներկայացված են համայնքային խորհուրդներում` Քրիստոնեա-դեմոկրատական, Սոցիալ-դեմոկրատական, Լիբերալների, Կանաչների, Ձախերի և «Այլընտրանք  Գերմանիայի համար» կուսակցությունները։
Ընդհանրապես չեն լուսաբանվում արմատական այնպիսի խմբավորումներ, ինչպիսիք են Գերմանիայի ազգային-դեմոկրատական (NPD) կամ Կոմունիստական կուսակցությունները(DKP): Նրանց ընտրական միջոցառումներին անդրադարձ չի արվում անգամ խմբագրական սյունակում:
4. Քաղաքական գործիչների այցերը, խոստումները, հանդիպումները
Նախընտրական քարոզարշավի մեկ այլ տեսակ է քաղաքական գործիչների այցելությունները (այդ թվում՝ հանդիպումները) համայնքներ ու քաղաքներ: Հիմնական էջում այս տիպի լուսաբանումներն ընդգրկում են 30 տողից ոչ ավել (180 բառ), համայնքային էջերում՝ 60 տողից ոչ ավել (360 բառ)։ Նկարներ թույլատրելի են, եթե դրանցում ներկայացվում է կուսակցությունը: Բացառություն․ հայտնի քաղաքական գործիչների դեպքում թույլատրելի է 1 նկար, 2-3 սյունակ:
5. Կուսակցությունների համայնքային գրասենյակներ և կոմիտեներ
Այսպիսի կուսակցական միավորների միջոցառումները/գործունեությունը լուսաբանվում է ոչ ավել քան 40 տողի (240 բառ), իսկ քաղաքական հանդիպումները 25-30 տողի (150-180 բառ) սահմաններում: Ամեն դեպքում կարևորն այն է՝ արդյոք նոր փաստեր, տեղեկատվություն մատուցվո՞ւմ է, թե՞ ոչ:
Ճեպազրույցները, որոնց ընթացքում քաղաքական գործիչները հնչեցնում են հայտարարություններ, լուսաբանվում են ընդամենը 25 տողով (150 բառ): Եթե թեման կարևոր է (տեղական կամ պետական մակարդակով), ապա լուսաբանումը կարող է մի քանի տողով ավել լինել:
6. Առցանց մեկնաբանություններ, ընթերցողների նամակներ
Սովորաբար կուսակցություններն իրենց քարոզչությունն ընթերցողների նամակների անվան տակ փորձում են խցկել լրատվամիջոցներ: Պետք է ուշադիր ստուգել, թե ում կողմից է ուղարկված յուրաքանչյուր նամակ: Նախկինում եղել են դեպքեր, երբ նամակ ուղարկողների ինքնությունը կեղծ է եղել:
Առցանց հոդվածների տակ արված մեկնաբանությունները հաստատվում են և սովորաբար չեն ջնջվում, քանի որ առցանց ծավալվող բանավեճը բաց է և ինքնակարգավորվող: Բացառություն են այն մեկնաբանությունները, որոնք վիրավորում են մարդկանց:
7. Ընտրությանը նախորդող օրը
Ընտրությանը նախորդող օրը ընտրություններին առնչվող միջոցառումներ այլևս չեն լուսաբանվում: Հարցազրույցներն անթույլատրելի են ընտրության օրվան նախորդող օրը: Եթե անհրաժեշտ է և հնարավոր, ապա կուսակցությունները տեղեկացվում են այդ մասին: Այս օրը հրապարակվում է միայն ընտրական գործընթացի վերաբերյալ տեխնիկական տեղեկատվություն և ցուցադրվում, թե ինչ տեսք ունի քվեաթերթիկը:
Քաղաքական գործիչների հետ հարցազրույցները, հայտարարություններն ու լուրերը հրապարակվում են սովորական ծավալով: Կարևոր է ուշադիր լինել քաղաքականապես հավասարաչափ լրատվության և հարցազրույցի մասնակիցների խելամիտ ընտրության մեջ:
Ընտրությունների օրվան վերաբերող միջոցառումները հիմնական թողարկման մեջ լուսաբանելիս տեքստերի չափերին և լուսանկարների քանակին վերաբերող վերը նշված սկզբունքները չեն կիրառվում:
Կասկած կամ հատուկ պատճառ ունենալու դեպքում անհրաժեշտ է խորհրդակցել խմբագրի հետ՝ այս ուղեցույցը շրջանցելու համար։
Լուսանկարները «Լրագրողներ հանուն ապագայի» ՀԿ պահոցից
Ուղեցույցը պատրաստվել է Բեռլինի լրագրության դպրոցի եւ «Լրագրողներ հանուն ապագայի» ՀԿ-ի կողմից կազմակերպված «Միջսահմանային դիտարկումներ. Ներքին Սաքսոնիայում եւ Հայաստանում ՏԻՄ ընտրությունների անաչառ լուսաբանում» թեմայով ծրագրի շրջանակներում։
Ծանոթացեք նաև ԳԵՐՄԱՆԱԿԱՆ ՄԱՄՈՒԼԻ ԿՈԴԵՔՍԻՆ։
ԼՀԱ-ն իրականացնում է մեդիա ոլորտին առնչվող դասընթացներ, հետազոտական գործունեություն, հրատարակում մասնագիտական գրքեր, ստեղծում թվային նորարարական հարթակներ և հանդես է գալիս տեղեկատվական և հասարակական նախաձեռնություններով:
Neve | Powered by WordPress
Լրագրողներ հանուն ապագայի ՀԿ
Ազատության 24, 3-րդ հարկ, 310 սենյակ
Հեռախոսներ`+374 96 20 45 67